Bette Nash, cea mai longevivă însoțitoare de bord din lume, a murit la vârsta de 88 de ani, după aproape 70 de ani de serviciu în aer, a anunțat compania American Airlines.
Anunțul trist a fost dat de angajatorul ei, American Airlines, într-o postare pe Facebook.
„Plângem trecerea în neființă a însoțitoarei de bord Bette Nash care a petrecut aproape șapte decenii având grijă de clienții noștri în aer. Și-a început cariera în 1957 și a deținut cu mândrie recordul mondial Guinness pentru cea mai longevivă însoțitoare de bord. Bette a fost o legendă la American și în întreaga industrie, inspirând generații întregi de însoțitori de bord Zboară sus, Bette. O să ne fie dor de tine!”, a transmis compania, într-un mesaj însoțit de un clip video.
Potrivit BBC, Bette și-a început cariera la vârsta de 21 de ani la Eastern Airlines, precursorul American Airlines, făcând naveta între Washington DC, unde locuia ea, și Boston. A preferat traseul pentru că îi permitea să petreacă fiecare noapte acasă.
Potrivit altor instituții de presă din SUA, ea a murit pe 17 mai într-un ospiciu, după ce a fost recent diagnosticată cu cancer de sân.